《留别张孟兼》
明代·吴植

故人昔隐仙华山，高卧白云终日闲。
我携清都绿玉杖，相与啸傲烟霞间。
一朝忽被征书起，姓名直入明光里。
清时冠带圜桥门，济济横经临璧水。
坐拥皋比三载余，石室仍?太史书。
平生直气横秋岳，秉笔一字诛奸谀。
迩来峻擢仪曹上，千载皇风回揖让。
要知制作鲁诸生，元是传经旧刘向。
蹇予泉石是生涯，白头受荐来京华。
相逢共醉金陵市，一官却种河阳花。
人生离会良可惜，已觉形容非昨日。
马头万点蜀山青，回首秦淮烟树夕。
丈夫才气古所难，去去有冠冠莫弹。
郫筒酒熟宁辞饮，饭颗诗成得细看。
怜君最是知予者，慷慨高歌起中夜。
葛令丹砂或可求，王乔飞鸟还堪借。
他时一笑蓬莱巅，碧桃乱发东风前。
还将玉管吹明月，叶以云间紫凤篇。

作者简介：浙江严州人，字子立，自号白玉壶。以处士征授藤州知州。工诗，善草书。